Tallinna ühistranspordi  ülihõredatest sõidugraafikutest sain esmakordselt aimu maikuu keskpaigas, kui oli vaja jõuda 23:00 väljuvale Peterburi bussile; teekonna alguspunkt - Oru hotelli lähinaabrus, teekonna lõpp-punkt - bussijaam. Vanast harjumusest arvasin, et mis seal ikka- pool tundi enne Peterburi bussi väljumist minema hakates peaks ju lahedalt jõudma - kesklinna pääseme suvalise Lasnamäelt tuleva bussiga ning tramm - see käib ju tihti. Miski siiski kripeldas ja selle kripelduse maharahustamiseks sai pilk peale visatud  ühistranspordi saidile ja oh üllatust - 22 ja 23 vahel sõidab bussijaama suunas vaid kolm trammi (täpsemalt küll kuus, kuid need liiguvad mõneminutiliste vahedega paarisrakendites) ehk siis kui me 22:30 Hobujaama peatuses ei ole, jääb üle vaid loota, et nagu alati, on ka siis Tallinki hotelli esine erkkollaseid hirmkalleid taksosid täis.  Kuna Tallinna ühistranspordi kasutamine aina ebamugavamaks muutub, olen isegi kaalunud auto soetamist, ning siis juba kindlasti diisli, seda põhjusel, et käin suhteliselt  sagedasti Soome vahet: tänase kohta ei tea, ent veel mõni nädal tagasi oli sealne soljarka Eestis müüdavast odavam.